Long lastok blong Pol long 1Tesalonaeka 5:12-23, Pol i talemaot sam gudfala samting we ol Kristin man long jos blong Tesalonaeka oli mekem bifo. Nao i gud se yumi mekem olsem tu, from fasin ya i bildimap yumi se bambae yumi kam strong long bilif blong yumi.
Fastaem i gud we yu yu ridim passis ya, mo biaen bambae mi mi tokbaot hem lelebet.
12 Ol brata mo sista. Mifala i askem strong long yufala blong yufala i ona gud long olgeta ya we oli stap wok wetem yufala. Hemia olgeta ya we Masta* blong yumi i jusumaot olgeta blong oli lidim yufala, mo blong oli tijim yufala. 13 Yufala i mas ona gud long olgeta from ol wok ya we oli stap mekem, mo yufala i mas lavem olgeta. Mo oltaem, yufala i mas joen gud, we yufala i no rao.(1Tesalonaeka 5:12-13).
14 Ol brata mo sista. Mifala i talemstrong long yufala, se yufala i mas tok strong blong wekemap olgeta we oli stap les. Mo yufala i mas leftemap tingting blong ol man ya we oli stap fraet, blong oli no moa fraet. Mo yufala i mas givhan long olgeta we oli no strong. Mo bambae yufala i no kros kwik, yufala i mas mekem tingting blong yufala i longfala long olgeta man.(1Tesalonaeka 5:14).
15 Sipos wan man i mekem i no stret long wan long yufala, yufala i mas lukaot gud blong bambae yufala i no go givimbak fasin we i no stret long man ya. Yufala i mas traehad oltaem blong mekem i gud long yufala mo long ol narafala man tu.(1Tesalonaeka 5:15).
16 Oltaem yufala i mas glad, 17 mo oltaem yufala i mas prea. 18 Mo long olgeta samting we oli stap kamtru long yufala, yufala i mas talem tangkiu long God, from we hem i wantem we yufala ya we i stap joen long Jisas Kraes, bambae yufala i stap mekem olsem.(1Tesalonaeka 5:16-18).
19 Bambae yufala i no traem blokem Tabu Spirit. 20 Mo bambae yufala i no lukluk nogud long tok blong man we i talem se God i givim tok ya long hem. 21 Yufala i mas traem olgeta samting fastaem, nao yufala i save holemstrong ol samting we oli gud. 22 Be olgeta samting we oli nogud, yufala i mas agensem, yufala i no go klosap long olgeta. (1Tesalonaeka 5:19-22).
23 Prea blong mi we God ya we i stamba blong pis, hem bambae i mekem yufala i stret gud, yufala i tabu. Hem bambae i holemgud yufala, we tingting blong yufala, mo laef blong yufala, mo bodi blong yufala, bambae oli stap gud nomo, i no gat man i gat poen agens long yufala, gogo bambae Jisas Kraes, Masta* blong yumi i kambak bakegen (1Tesalonaeka 5:23).
Bislama Revised Bible © Bible Society of the South Pacific, 2012.
Pol i talem ol Kristin man se oli mas "ona gud long olgeta ya" we oli stap wok wetem jos blong lidim mo tijim jos ya. Evri man blong jos, i mas soemaot ona mo lav mo joen gudlong ol lida mo tija we oli mekem gudfala wok long Jisas (1Tesalonaeka 5:12-13).
Givhan long ol Kristin man we oli les, o oli fraet, o oli no strong.
Pol i talem se long jos i gat sam man we oli les, sam man we oli fraet, mo sam man we oli no strong. Nao Pol i talem se ol memba blong jos, oli mas wekemap man we i les, leftemap tingting blong man we i fraet, mo bildimap man we i no strong. Oltaem we oli givhan olsem, tingting blong olgeta i mas stap longfala mo i no mas kros kwik. Samting ya i no isi be God i stap givhan long hem (1Tesalonaeka 5:14).
Traehad oltaem blong mekem i gud long ol naranarafala man.
Tu, jos i gat sam man we oli stap mekem i no stret long narafala memba. Naoia narafala memba ya i no mas givimbak fasin we i no stret, be i mas traehad oltaem blong mekem i gud long narafala man. Samting ya tu i had blong mekem, taswe Pol i talem se "traehad" blong mekem (1Tesalonaeka 5:15).
Oltaem yu mas stap glad, mo prea, mo talem tangkiu long God.
Tingting blong ol Kristin man i mas stap glad from Jisas i givim olgeta wan wei blong kasem laef we i no save finis, mo hem i welkamem olgeta blong oli joen long hem. Nao ol kristin man oli talem tangkiu long God from (1Tesalonaeka 5:16-18).
Oltaem yu mas luklukgud blong traem mo testem tok blong man we i talem se God i givim tok ya long hem.
Long taem blong Pol, klosap long 2000 yia i pas finis, igat plante man we oli talem se, "Naoia God i toktok long mi". Be long ol man ya i gat sam man we oli giaman nomo. From samting ya, ol Kristin man oli mas luklukgud blong luksave giaman tok ya. Tede, yumi gat Baebol we i trutok nomo, nao yumi save testem olgeta tok blong olgeta man we oli talem se, "God i bin tok long mi". Yumi mas agensem olgeta giaman tok, be tok we i agri wetem Baebol yumi mas no blokem hem (1Tesalonaeka 5:19).
Lasttok blong Pol long leta ya blong hem.(1Tesalonaeka 5:23).
Long lastok ya, Pol i talem ol samting we hem i stap askem God long prea.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn